Gynsipympki abo husipupki
Poleku wonio już wiosnom, a downe Ślonzoki używały na określynie wiosny fest starego słowka – jor. Bestoż na zboża sione na wiosna godo sie jeszcze dzisioj zboża jare.
A jak kto mo jaki zogrodek, zogrodeczek abo yno balkon, to skiż mody na regionalizm mom na wiosna tako propozycjo. Dyć na grzondkach kole kwiotuszkow abo krzoczkow porobcie se take małe karteczki, kaj naszkryflejcie jak sie jako zielina nazywo po polsku i po ślonsku. Bo przeca ludzie, a już dziecka na blank, to niy wiedzom jak sie jaki kwiotek mianuje. Bydzie to tako kwiotkowo edukacjo. A dlo ułatwiynio trza terozki te ślonskie miana przipomnieć. A dyć za rajom: farbiczki to chabry, mlycz – mniszek lekarski, bolioczka – jaskry, gynsipympki to stokrotki, siyrotki – bratki, gladiole – mieczyki, flider – bez, jadwiżki – astry, johanki – czorno porzyczka, margaretki – złocienie, piwowońki – piwonie, ponboczkowo krew – dziurawiec, kamelki – rumianek, dziywanna – dziewanna, pozimki – poziomki, łostryngi – jeżyny, wieprzki – agrest, wojoki – rudbekia, lipina – łubin, kapucynka – nasturcja, żabiełoczka – niezapominajki, dombki – złocień ogrodowy, muszkaty – pelargonie, leluje – lilie, kokocie galoty – irysy i jeszcze moc inkszych. Ale dejcie pozor, bo miana te po roztomajtych czynściach Ślonska mogom być inaksze. Bestoż mogymy se podyszkutyrować i powspominać jeszcze jake inksze nazwanie. Przikłodowo na stokrotki godo sie niy yno gynsipympki, ale tyż gusipampki, gansipampki, husipupki abo jeszcze jakoś?
tekst i zdjęcie: Marek Szołtysek
szoltysek@szoltysek.com.pl
Słowniczek:
wonio, woniać – pachnie, pachnieć
niykere – niektóre
miano, miana – nazwa, nazwy
mianować – nazywać, nadawać imię lub nazwę
zieliny – rośliny, zioła
jor – wiosna (archaizm)
fest – bardzo, mocno
godo, godać – mówi, mówić
naszkryflać – napisać
na blank – zupełnie
bestoż – dlatego, z tego powodu
przeca – przecież
za rajom – po kolei, według kolejności
raja – kolejność, kolejka (w sklepie)
szl_Latn szl_Latn szl_Latn szl_Latn hun_Latn pol_Latn kam_Latn szl_Latn szl_Latn pol_Latn szl_Latn dzo_Tibt szl_Latn szl_Latn szl_Latn szl_Latn pol_Latn pol_Latn pol_Latn szl_Latn